**ҚАЗАҚ ТІЛІ САБАҚТАРЫНДА ОҚУШЫЛАРДЫҢ КОММУНИКАТИВТІК ДАҒДЫЛАРЫН ДАМЫТУ**

Қазіргі таңда мемлекеттік тілді оқытуда жаңа идеяларды әр сабақта жан-жақты қолданып, жаңаша оқытудың тиімді жолдарын тауып, жүйелі түрде қолдану – заман талабы. Қазақ тілін орыс сыныптарындағы оқушыларға меңгерту басты мәселесі екендігі жалпы баршамызға белгілі.Орыс мектептерінде қазақ тілін оқытудың мақсаттары-оқушыларды дұрыс сөйлеу,сауатты жазу дағдыларын қалыптастырып,мемлекеттік тілді әр түрлі жаңа технологиялар арқылы игерту.Қазақ тілі пәні мұғалімінің негізгі міндеті - қазақ тілі сабақтарын мазмұны мен форма жағынан қызықты,тиімді өткізу. Оқушының тілдік қорын дамыту, іс жүзінде ауызша сөйлей білуге үйрету.Қазақ тілін үйрену оқушыларға қарым-қатынас мақсатына қарай талап етілетін ақпаратты алу, іріктеу, қолдану және өндіру үшін шынайы өмірде өзінің тілдік дағдыларын қолдануға мүмкіндік береді.

Әдістеме ғылымы «Нені оқыту керек?», «Не үшін оқыту керек?», «Қалай оқыту керек?» деген сұрақтарға жауап іздесе, оқыту технологиясы «Қалай нәтижелі оқытуға болады?» деген мәселенің шешімін іздейді. Олардың мақсаты бір, яғни оқытудың тиімді жолдарын қарастыру.Сол тиімді жолдардың бірі – белсенді оқыту болып отыр. Оқытудың белсенді әдістері – оқу материалын игеру үдерісінде оқушыларды   белсенді ойлау және практикалық әрекетке итермелейтін әдістер. Белсенді оқыту оқушылардың белсенді ойлау және практикалық әрекет үдерісінде өз бетінше білімдер мен біліктерді меңгеруіне бағытталған әдістер жүйесін пайдалануды білдіреді.

Мұғалімдер осы белсенді білім алу стратегиясының қайда және қалай қолданылуы мүмкін, қандай жағдайларда тікелей нұсқау беру әдісі қолданылатыны туралы ойлануы тиіс, мысалы, бірлескен оқылым немесе жазылым барысында. Білім беру мен білім алудағы жаңа тәсілдер арқылы оқытуда білім дайын күйінде берілмейді, ол тек белсенді әрекеттер арқылы ғана игеріледі, оқушылар өзара қоян - қолтық қарым -қатынаста болады. Белсенді әрекеттерге ойлау, оқу, сөйлеу, талқылау, жазу, пікірлесу, пікір таластыру жатады. Осының бәрі оқушының жеке тұлга ретінде қалыптасуына әсер етеді, оқушы үшін өз ойын  жеткізуде қажетті құрал болып табылады. Белсенді оқыту арқылы оқушылардың коммуникативтік дағдыларын дамыту тіл үйретудегі басты мәселе.

Коммуникативтік дағды жеке тұлғаның рухани өсуін қалыптастырады, адамдарды түсіне білуіне көмектеседі. Коммуникативтік әдіс – оқушы мен мұғалімнің тікелей қарым-қатынасы арқылы жүзеге асатын,белгілі бір тілде сөйлеу мәнерін қалыптастыратын, тілді қарым-қатынас құралы ретінде жүзеге асыратын әдістің түрі. Коммуникативтік оқыту тілдік әрекетінің барлық түрінде қалыптасады-таңдауда  да, сөйлеуде де,оқығанда да, жазғанда да,өйткені ол оның іске асуын қамтамасыз етеді. Бұл жерде сөйлесім әрекетін төрт түрін  бөліп қарастыру тұрақты орын алған. Олар: сөйлеу,оқу, жазу,түсіну. Ауызша  өзара қатынас, жазбаша өзара қатынас  біркелкі, бір уақытта дамиды.Өйткені ол ауызша да, жазбаша  да қарым – қатынас жасаушылардың бір – бірін тілдік қабылдауы мен түсінігін қамтамасыз етеді.

    Оқушылардың коммуникативтік дағдысын дамыту үшін жүргізілетін жұмыс түрлері төмендегідей:

•   Сұрақ – жауап (мұғалім мен оқушылар)

•  Диалог (оқушы мен оқушы, мұғалім мен оқушы)

•   Қатысым (мұғалім мен оқушылар, оқушы мен оқушы, мұғалім мен оқушы)

•  Жазылым (тақырыпқа байланысты мәтінмен жұмыс)

Бұл  жұмыс түрлері коммуникативтік құзыреттіліктің алашқы баспалдағы  болып есептеледі. Себебі, бұл жұмыс түрлерін барлық сабақта мұғалім  мүмкіндігінше қолдана алады. Коммуникативтік дағдыны дамыту үшін тәжірибемізде жүргізілетін жұмыс түрлері оқушылардың

* қатысым және жазылым қарым – қатынасын қалыптастыруға;
* сөйлеу тілін дұрыс меңгеруге;

- жеке тұлғаның құзіреттілік қатысымдылығын жүзеге асыруға ерекше ықпал ететінін көруге  болады. Сол әдістер арқылы біз сабақта оқушылардың коммуникативтік дағдыларын, тілдік дағдыларын дамытамыз. Қолданылып жүрген кейбір әдістерді атап өтсем, мыналар:

1. «Шығармашылық үй тапсырмасы»

Мысалы, «Қазақ отбасының дәстүрі» атты сабағымда оқушылардың ой – өрісін дамыту үшін «Суреттер» блиц ойынын ұйымдастырдым. Онда әр оқушы өз отбасының суретін салады, оны сыныптастарына таныстырады.

2. «Ешнәрсеге ұқсамайтын қарапайымдылық»

Тақтаға әріптері түсіп қалған сөздер жазылады, оқушылар осы әріптерді орнына қоюы керек. Сосын оқушылармен бірлесе отырып, әріптерден сөз құрастырылады, «ертегі» деген сөз шықты. Енді сол сөзден қазақ тілі ережесіне байланысты ертегі құрастыруды тапсырамын. Өтілген әдістемелер бойынша дұрыс таңдап алынған әдіс балалардың сабаққа деген қызығушылығын арттырады деген қорытынды жасалды. Біз таңдаған әдістеме бойынша балалар үй тапсырмасын қызығушылықпен оқи отырып және жаңа нәрсені тани отырып орындады.

Оқушыларының оқу мотивін дамыту және сақтау үшін, жұмбақтарды, ребустарды, әдеби кейіпкерлер мен ертегі қаһармандарын мақсат ретінде қолданамыз. Белсенді әдістерді пайдалану оқу мотивациясын бекітеді және оқушының жақсы жақтарын дамытады. Бұл әдістерді төмендегі сұраққа жауап іздемейінше қолдануға болмайды: біз оларды не үшін пайдаланамыз және оның нәтижесінде қандай салдарлар болуы мүмкін (мұғалім үшін де, оқушы үшін де). Барлық әдістерді бір сабақта қолдану міндетті емес,әрине.

3. Ойын әдісі. Жиі қолданып жүрген әдістердің бірі-ойын әдісі. Ойын оқушының  сабаққа қызығушылығын арттырады. Жақсы ойынға бала бар ынтасымен беріліп, алуан мәлімет, дағды меңгереді. Көбіне қайталау, қорытынды сабақтарда қолдануға тиімді **«Ойын элементтері арқылы оқыту**»  оқушылардың тіл үйренуге   деген  қызығушылығын, белсенділігін арттырады. Оларға тоқталар болсақ: «Домино», «Кім жылдам», «Алтын балық», «Ойлан, тап», «Мақал сайысы», «Сөзжұмбақтар»,  қызықты грамматикалық тапсырмалар , «Әрі ойын, әрі оқу»,«Тізбек», «Лото», «Брейнг- ринг» т.б. Осылардың бір- екеуіне тоқтала кетейін. 5- сыныптарда сөзік жұмысын немесе жаңа сөздерді тексеру кезінде «Жұлдызды жол» ойынын ойнаттым. Балалардың қызығушылығы артып, кім алға шығып жұлдыз атанады деген оймен жарыса орындады. «**Тізбек» ойыны.**Берілген зат есімнің  соңғы дыбысынан  басталатын басқа зат есім тауып айту тапсырылады. Мысалы,әр топтан бірінші бала **«ата»** десе, келесі **«алақан**» деп жалғастырып алып кетеді. **СТО**технологиясының топтастыру, кластер, кубизм, Венн диаграммасы,сейнквейн сияқты әдістерін де қолданамын. Бұл элементті жаңа  сабақты  өтер алдында немесе бекіту сәтінде қолданған ұтымды. Жаңа сабақты  өтер алдында  өткізсек, балалардың өткелі тұрған тақырыптан хабары қаншалықты дәрежеде екені, не белгілі, не белгісіз екені аңғарылады. Ал осы элементті жаңа тақырыпты бекіту және қайталау сабағында қолданып, оқушылардың өткен тақырып бойынша білім деңгейлерін тексеріп, екі кезеңдегі (жаңа тақырып пен бекіту кезеңі) білімдерін салыстырып сараптауға болады. Венн диаграммасытоппен жұмыс кезінде сәттірек шығады. Вен диаграммасы жыл мезгілдерін, аңдар мен үй жануарлары, қорықтар, сөз таптары, септіктер сияқты тақырыптарды  өткенде , салыстырулар жасап, олардың айырмашылығы мен ұқсастықтарын табуға  белсене араластырады. Мысалы, «Қожа мектепте», «Қожа –әдепті бала», «Жанар-ақылды қыз» тақырыбындағы сабақтарда қолдандым. Онда оқушылардың жаңа сабаққа деген қызығушылығын ояту мақсатында «Ой шақыру» әдісін пайдаланып, «Жанар» сөзіне ассоциограмма құрғыздым. Оқушылар тақтада ілулі тұрған плакатқа маркермен өз ойын жазды.Ой толғаныс стратегиясында оқушылардың ой-өрісін дамыту үшін «Автор орындығы» тәсілін пайдаландым. Қатар бойынша 3 топқа бөлінді. Топтық жұмысты орындаттым. «Автор орындығы» тәсілі бойынша топтың әр мүшесі кезекпен алдында айтылған сөзге сөз қосып жалғастыра береді. Соңында әр топ тақырыпқа қатысты толық бір мәтін құрап айтады.1 топ – мектеп, 2 топ – Қожа, 3 топ – Жанар.

Сэнквейнтоппен жұмыста, жеке жұмыстарда да қолданыла береді.Тек жеке жұмыста сөздік қоры нашар балалрға қиындау соғады.Ондай оқушылар синоним, етістіктер қатарын табуға қиналады және орфографиялық қателерді көп жібереді.Бір жағынан жеке жұмыста балалардың сауаттылық деңгейі көзге көрініп тұрады. Сол себепті оларды бағалау қиынға соқпайды.Ал жұптаса, топтаса жұмыс жасағанда сауаттылықтары жоғары болады.Бұл элементті үй тапсырмасын бергенде,  бекіту бөлімінде, сайыс сабақтарда қолданғанды жөн санаймын. «Отбасы», «Мектеп өмірі», «Қазақстандағы жан-жануарлар мен өсімдіктер әлемі» тақырыбын өткенде қоландым. Балаларды ізденуге, ойлануға жетелейді.

Өзге ұлт өкіліндегі шәкірт талабын шыңдау қазақ тілі  мен әдебиеті мұғаліміне үлкен жауапкершілік жүктейтіні рас. Осы жаупкершілікті іске асыру үшін барлығымыз да алдымызға тілдік дағдыларды дамыту міндеттерін қойып,оны шешуге тырысамыз, түрлі әдіс- тәсілдерді, жаңа технологияларды қолданамыз. Осылдарды ескере отырып, мемлекеттік тіл мәртебесін көтеру мақсатында тілді үйретудің тиімді, нәтижелі әдістерін үнемі іздестіріп жүремін. Қай сыныпта болса да, көрнекілікті қолдану артық етпейді.Себебі көзбен көріп, қолмен ұстаған жылдамырақ, әрі ұзаққа  есте сақталады. Сондықтан коммуникативтік дағдыларын дамытудағы тиімді әдіс-тәсілдердің бірі-көрнекілікпен жұмыс деуге болады. Күнделікті ауызекі сөйлеу тілін қалыптастыруда сабаққа қажетті заттардың атауларымен танысып, олардың көмегімен сұрақ- жауап құрастырады. Бұл тапсырмалар жас ерекшеліктеріне байланысты құрастырылады. Мысалы , «Менің отбасым», «Мектеп», «Сабақ», «Менің досым»,  «Менің сүйікті кином» т.б. шағын тақырыптарға мәтіндер, диалог, қысқаша әңгімелер құрастырады және  әңгімелеуге  дағдыланады.

Іс — тәжірибемде диалогтың «Топтық әңгіме»  түрін   қолайлы деп санаймын. Әңгімелесу — мұғалімге оқушылардың оқуға деген ынтасын оята алатын пәрменді тетік. Жұптық жұмысқа түсу осы диалогтерден тұрады. Диалогтің өзі сабақ өту кезінде әр түрлі әдіс арқылы жүзеге асады. Мысалы : сұрақ — жауап, рөлдік,тапсырманы орындату, жұптық жұмыс, диалогтік мәтінді оқу. Сұрақ — жауап әдісі — қазақ тілі сабағында оқушылардың ынтасын арттырады, қызығушылығын оятады. Әрбір жаңа сабақты бастамас бұрын жаңа тақырыпқа байланысты кіріспе сұрақ-жауап дайындаймын. Диалогпен жұмыс үйде де жалғасын тауып отырады. Диалогтар міндетті түрде жаттауға, кейде диалогтарды кеңейтуге, 2-3 сұрақпен толықтыруға тапсырмалар беріп отырамын.Диалогтарды келесі сабақта тағы бір рет тыңдау арқылы диалогтың мазмұнын және кейбір сөйлемдердің дұрыс айтылуын еске түсіру қажет деп ойлаймын.Бұл әдіс оқушылардың диалогты қайталап айтуына мүмкіндік жасайды. Диалогпен жұмыс істеген кездегі қолданылған лексикалық материалдар оқушылардың сөйлеу тілінің белсенді қорына айналады.

«Дүкенге бару» рөлдік ойыны сабағымның «Мағынаны тану» кезеңінде «10 сұрақ» әдісі бойынша өзімәр топқа алдын ала дайындаған сұрақтарын қойып, жауап аламын. Оқушылар сұраққа «Ия», «Жоқ» деп қана жауап берді.Осы кезеңде **«Жұптас-ойлан-бөліс»** әдісі арқылысөздер жазылған парақшалар таратамын. Рөлдік ойынға мүмкіндік туғызамын. Сұрақтар бердім:

- Сізде нелер бар?  
- Нан жұмсақ па?   
- Сіздің іздегеніңіз не?

-Мынау саған ұнай ма?

-Сіз қандай сүт тағамын тұтынасыз?

-Мына ойыншық сыйға жарайды ма?

Әр топ өзінше топта жұптасып жұмыс жасайды. Топта талқылайды. Орталарынан кейіпкерлерді рөлдік ойынға шығарады.Тірек сұрақтардың көмегімен жауаптар дайындайды. Жауаптарын қағаз бетінен оқуына да рұқсат бердім, өйткені жаттап үлгермейді.

Жалпы, оқушылардың  ауызша- жазбаша  тілін дамытуда менің  қолданатын тиімді әдіс-тәсілдерім мен  жұмыс түрлерім мынадай:

А) шығармашылық тапсырмалар

ә) Комплексті түрдегі үй тапсырмалары

Б) Проблемалық сұрақтар.

В) ситуациялық тапсырмалар

Г) ойын элементтері

ғ) деңгейлік тапсырмалар

д) СТО технологиясы элементтері.

Деңгейлік тапсырамаларды әр тақырыпты өткен кейінгі жұмыстарда, бекіту сәттерінде  де пайдалануға болады. Оқушының жаңа сабақты меңгеру деңгейін анықтай аламыз.1деңгей. Барлығына бірдей міндетті деңгей.Мұнда жаңа сабақ бойынша жеңіл, қарапайым сұрақтар беріледі. Мысалы: «Отбасы» тақырыбы бойынша 1-деңгей **-**Отбасы мүшелерін жаз, 2- деңгей-Отбасы мүшелерінің атауымен 10 сөз тіркесін жаз.(атам зейнеткер, әжем мейірімді т.б.) 2 деңгейдің тапсырмасының өзіне барлық оқушы толық жауап жаза алмауы мүмкін. 3деңгей **- «**Отбасымдағы дәстүрлер**»**тақырыбына 3-4 сөйлем құра. Сабақтың соңында  15-20 минуттық тапсырма ретінде беріледі.Дәптерлері жиналып  алынып тексеріледі. Бұл әдіс барлық сыныптарда сабақ тақырыптарына байланысты қолданыла беріледі.Мұнда оқушылардың сауаттылығы, нақтылығы, өзіндік ойы аңғарылады.Жаңа сабақты қаншалықты игергені және жалпы білім деңгейі қаншалықты екені де байқалады.

Көріп отырғаныңыздай, сабақтарымда жиі қолданып жүрген тиімді деген әдістерге қысқаша тоқталып өттім. Жұмыс түрлері өте көп. Мақсат-міндеттерімді шешуге тырысып бағудамын. Орыс мектептеріндегі оқушылар  үшін 40 минутта қазақ тілін  игеріп кету мүмкін емес. Сондықтан да үйренушілердің қызығушылын оятып, талпынысын арттырып отыруымыз керек. Біздің  оқытудағы негізгі міндетіміз-сабақта бар шеберлігімізді аямай,  тілді игеріп кетуге бар күшімізді салып, оқушыларға бағыт- бағдар беріп отыру. Әрі қарай жалғастыру, білімдерін жетілдіре түсу оқушылардың ізденімпаздығынан, білмегенді білуге деген құштарлығынан туатын жағдай.

Тағы бір айта кететін мәселе, қай сыныпта болмасын  білімді меңгеру оқушының оқу мақсатын түсінуіне байланысты. Бұл үшін жаңа тақырыппен жұмыста ең алдымен мұғалімнің дұрыс нұсқау беруі маңызды орын алады. Белсенді оқу құрылымы оқудың уәжінен, мақсаты мен шартынан және нәтижесiнен құрылады. Белсенді оқыту мен оқу үрдісінің қажеттiлiгiнен және оқушының білімге қызығуынан туындайды. Ал белсенді оқуға ұмтылу үшін ықылас, уәж қажет. Уәж белсенді оқу үрдісін дұрыс меңгеруге бағыттайтын күш. Оқушы мақсаты – алда орындалатын іс-қимыл әрекеттің нақты көрінісін көрген соң нәтижеге жету. Мұғалімнің мақсаты – тақырып бойынша сұрақтар бере отырып оларды қызықтыратын ақпарат алуға жетелей білу арқылы нәтижеге жетуге ықпал жасау. Ол дегеніміз,тілдік дағдыларды қалыптастыруда, яғни айтылым, тыңдалым, жазылым, оқылымға үйрету барысында алдымен көрсету және модельдеу өте тиімді. Сөздерді дұрыс айту, ақпаратты дұрыс қабылдау үшін қалай айту жөнінде мұғалім үлгісін көрсеткен жағдайда оқушы орындай алады. Оқушының жаңа білім алумен қатар бұрынғы білімі тереңдейді.

Белсенді оқу әрекетiнiң  тиімділігі мақсаты мен уәжінде, Мысалы,әдебиет сабағында «Алтын сақа» ертегісінің мазмұнын жоспар бойынша баяндау үшін оқиға картасын құрастыру немесе ашық сұрақтар қою арқылы ойландыруға бағыттадым. Негізгі мақсат ертегіден басты ойды анықтай алу.

|  |  |  |  |  |  |
| --- | --- | --- | --- | --- | --- |
| **Атауы**  Алтын сақа | **Кейіпкер**  Бай, жалмауыз кемпір, бала | **Ахуал, жағдай**  Ауыл, көшіп кеткен ауылдың жұрты, дала. |  |  |  |
| **Шешім**  Бала сақасын алып, аулына аман жетті | **Проблема**  Алтын сақаны жұртта қалдырды.Жалмауыз кемпір сақаны іздеп келген баланы ұстап алмақшы болады. | **Оқиға**  Бай Алтын сақаны жалмауыз кемпірге қалдырды да, баласын жіберуге уәде береді.  Бала сақасын іздеп келді. Сақаны ала қашты. |  |  |

Оқушылар мәтінді оқи отырып, терең зерделеуге үйренеді және ойын жинақтай отырып, негізгі проблемасын табады да, шешімін айтады. Бұл қысқа да нұсқа жұмыс болғанымен оқушының өз ойын жинақтай білуге үйретеді. Білім беру мен білім алудағы жаңа тәсілдер арқылы оқытуда оқушылар бұрынғыдай тек тыңдап және көшіріп қана қоймай, өздері де белсенді әрекеттер атқарады. Жаңа технология арқылы баланы оқыта отырып, өз бетінше шешім қабылдауға дағдыландыру.

Қорыта айтқанда, белсенді оқудың тиімділігі оқушылардың сыни тұрғыдан ойлау дағдыларын қалыптастырады, олардың кез келген ортада тілдік шектеуді сезінбей, өзін еркін ұстауына мүмкіндік туғызады. Оқушылардың  білетіндігін  және  білмейтіндігін  анықтау  үшін  жақсы  қарым-қатынастық,  тілдік  дағдылар  және  түсіністікпен  қарау  талап  етіледі. Қазақ тілін дамытуда және өз шәкірттеріміздің мемлекеттік тілді тереңінен біліп шығуына өз үлесімізді қосайық.

Қостанай облысы әкімдігі білім басқармасының «Меңдіқара ауданы білім бөлімінің Михайлов жалпы білім беретін мектебі» КММ

**ҚАЗАҚ ТІЛІ САБАҚТАРЫНДА ОҚУШЫЛАРДЫҢ КОММУНИКАТИВТІК ДАҒДЫЛАРЫН ДАМЫТУ**

Мұғалім: Баянбекова Орнтай Сергеевна

**2022-2023 оқу жылы**